کردان په سوریه کې نیمه خودمختاره سیمه اعلانوي 
د سوریې په شمال کې د کردانو ګوند وایي پدغه نیمه خودمختاره سیمه کې به عربان، کردان او ترکمنان ټول برخه ولري.
په سوریه کې کردان غواړي چې په هغه سیمه کې نیمه خودمختاره حکومت اعلان کړي چې د دوي په لاس کې ده. د سوریې کردان وایي چې د هیواد په شمال کې دغه سیمه به د نامتمرکز حکومت د جوړیدو لپاره یوه داسې نمونه وي چې ټول اقوام به پکې برخه ولري. خو په همدې حال کې بیا امریکا په سوریه کې په یو اړخیزه توګه د نیمه خودمختاره سیمو د اعلان سره مخالفت لري. د بهرنیو چارو د وزارت د ویاند مرستیال مارک ټونر وایي " امریکا په سوریه کې د خلکو په یووالي ټینګار کوي او د دغه هیواد خودمختاري ته ژمنه ده. خو ټونر زیاته کړه " که چیرته د سوریې خلک په سیاسي جوړجاړي کې د دغه شان سیمو په جوړیدو سره موافقه وکړي نو امریکا هم ورسره مخالفت نلري." د سوریې د کردانو ګوند ویلي دي چې پدغه نیمه خودمختاره سیمه کې به کردان، عربان او ترکمنان ټول شامل وي او د نور هیواد لپآره هم یوه نمونه کیدلی شي. د ترکیې او سوریې حکومتونه دواړه د دغه اعلان سره مخالفت لري او ویره لري چې پدغه کار سره به سوریه ټوټه ټوټه شي. ترکیه ویره لري که چیرته په سوریه کې د کردانو دولت جوړ شي " په ترکیه کې به هم د کردانو اقلیتونو د ورته سیمې د جوړیدو غږ وکړي. " په همدې حال کې بشر جعفري چې په ژنیو کې د سولې په خبرو کې د سوریې د حکومت استازیتوب کوي وایي " د سوریې د ولسونو د ویشلو هڅې به ناکامه شي"